KIRJALLINEN KYSYMYS E-1761/97 komissiolle esittäjä(t): Jan Mulder (ELDR) (27. toukokuuta 1997)

Aihe: Biologisten kasvinsuojeluaineiden käyttö Euroopan unionissa

1. Onko komissio myös sitä mieltä, että biologisten kasviensuojeluaineiden käyttöä on edistettävä sekä ympäristö- että kuluttajapoliittiselta näkökannalta asiaa tarkasteltaessa? Voiko komissio tässä yhteydessä ilmoittaa, kuinka monta biologista ja kuinka monta kemiallista tuholaistentorjunta-ainetta on rekisteröity heinäkuusta 1993 lähtien?

2. Onko komissio sitä mieltä, että bakteereihin, viruksiin ja muihin mikro-organismeihin perustuvien biologisten tuholaistentorjunta-aineiden rekisteröintiä koskevat voimassa olevat oikeudelliset määräykset vastaavat markkinoiden vaatimuksia ja että niiden avulla on erityisesti mahdollista toteuttaa yhtä nopea menettely yhtäläisin kustannuksia kuin verrattavissa olevien kemiallisten tuholaistorjunta-aineiden osalta?

3. Jos komissio on sitä mieltä, että näin ei ole, mihin toimenpiteisiin se aikoo ryhtyä, jotta biologisten tuholaistentorjunta-aineiden käyttöä voitaisiin helpottaa tulevaisuudessa?

4. Onko komissio sitä mieltä, että biologisten tuholaistentorjunta-aineiden rekisteröinnin voidaan Euroopan unionissa ja Amerikan Yhdysvalloissa katsoa olevan taloudelliselta kannalta suurin piirtein samanlaista, minkä vuoksi molemmat taloudelliset ryhmittyvät voivat yhtäläisesti kannustaa yrityksiään osallistumaan kansainväliseen kilpailuun? Jos ei ole, mihin toimenpiteisiin komissio aikoo ryhtyä Euroopan talouden kilpailuaseman parantamiseksi?

Komission jäsenen Franz Fischlerin komission puolesta antama vastaus (16. heinäkuuta 1997)

1. Kasvinsuojeluaineiden käyttöä ja niitä koskevia lupia säännellään kasvinsuojeluaineiden markkinoille saattamisesta 15 päivänä heinäkuuta 1991 annetulla neuvoston direktiivillä 91/414/ETY ((EYVL L 230, 19.8.1991. )). Kyseisessä direktiivissä säädetään yhteisön päätöksestä, joka tehdään kasvinsuojeluaineissa käytettävistä kemiallisista aineista ja mikro-organismeista (sisällyttäminen EY:n hyväksymään luetteloon) ja kansallisista luvista niitä sisältäville valmisteille. Periaatteessa kemiallisia aineita ja mikro-organismeja koskevat vaatimukset ovat samat eli jos valmisteen käytössä noudatetaan suunniteltuja käyttöedellytyksiä, käytöllä ja sen seurauksena olevilla jäämillä ei saa olla haitallisia vaikutuksia ihmisten tai eläinten terveyteen tai pohjavesiin tai muita ympäristövaikutuksia, joita ei voida hyväksyä.

Vuoden 1993 heinäkuusta lähtien on hyväksytty 18 kemiallisia tehoaineita ja kolmen mikro-organismeja koskevan hakemuksen täydellisyys yhteisön tasolla. Lopullinen päätös hyväksyttyyn luetteloon ottamisesta voidaan tehdä ainoastaan jonkin jäsenvaltion laatiman kertomuksen yksityiskohtaisen arvioinnin jälkeen. Tällä hetkellä luetteloon ei ole otettu kemiallisia tehoaineita tai mikro-organismeja, koska tutkimusmenettely on edelleen kesken.

2. - 4. Jätettäviä asiakirjoja koskevat vaatimukset ovat erilaiset kemiallisille ja mikrobisille valmisteille. Mikrobisille valmisteille on tähän mennessä vahvistettu ainoastaan yleiset tietovaatimukset. Tämän lisäksi direktiivissä säädetään tietynlaisesta joustavuudesta, sillä hakija voi perustella sen, että eräitä tutkimuksia ei tarvita sen osoittamiseksi, että tiettyjen näkökohtien osalta ihmisten tai eläinten terveys ei ole vaarassa. Mikro-organismeja koskevien asiakirjojen valmistelukustannukset ovat tavallisesti alhaisemmat kuin kemiallisia valmisteita koskevien asiakirjojen, mutta jos on syytä huoleen, saatetaan vaatia kalliita kokeita sen osoittamiseksi, että haitallisia vaikutuksia ei ole.

Komissio valmistelee parhaillaan työasiakirjaa yksityiskohtaisten tietovaatimusten vahvistamiseksi mikro-organismeille. Tästä asiakirjasta keskustellaan OECD:ssa (taloudellisen yhteistyön ja kehityksen järjestö) yhdenmukaisten tietovaatimusten vahvistamiseksi mikro-organismeille kaikissa OECD-maissa.

Tämän lisäksi komissio harkitsee ehdotuksen tekemistä nopeutetusta menettelystä tietyille pieniriskisille kasvinsuojeluaineille, biologiset kasvinsuojeluaineet mukaan lukien.